Σκαπτικό

Προϊστορική Εποχή

Το σκαπτικό ήταν το πρώτο γεωργικό εργαλείο που χρησιμοποίησε ο άνθρωπος με την μετεξέλιξή του από τον νομάδα - τροφοσυλλέκτη - κυνηγό σε γεωργό.
Τα σκαπτικά που χρησιμοποίησε ο άνθρωπος στην προϊστορική εποχή ήταν εργαλεία από κέρατα ζώων και από ξύλο και πέτρα.

### Σκαπτικό από κέρατα ζώων

Το φυσικό σχήμα των κεράτων των ζώων και η σκληρότητα του υλικού τους επέτρεψαν στον άνθρωπο να τα χρησιμοποιήσει σαν σκαπτικά.
Το σκαπτικό από κέρατα ζώων ήταν τμήματα κεράτων, με καμπύλο σχήμα στο ένα άκρο (μισό αγκίστρι) και μεγάλο μήκος στο άλλο τμήμα του που βοηθούσε τον άνθρωπο να το χειρίζεται.
Η πρώτη χρήση του σκαπτικού από κέρατα ζώων βρέθηκε σε ορυχεία πέτρας για την εξόρυξη υλικού χρήσιμου για την κατασκευή άλλων εργαλείων.
Μία άλλη μορφή σκαπτικού από κέρατο, με ευρεία χρήση στα ορυχεία πυριτόλιθου, ήταν τα καμπύλου σχήματος. Το υλικό τους ήταν κυρίως χαυλιόδοντες, υλικό ιδιαίτερα σκληρό, με (φυσικό) αιχμηρό το ένα άκρο που με την πίεση του άλλου άκρου τους (ή κτυπήματα πέτρας) εισχωρούσαν σε ιδιαίτερα σκληρά εδάφη.

### Σκαπτικό από ξύλο και πέτρα

Η αύξηση των αναγκών του ομαδοποιημένου ανθρώπινου πληθυσμού σε γεωργικά προιόντα επέβαλε την κατασκευή εργαλείων με καλύτερη λειτουργικότητα και πιο αποδοτικά.
Μαζί με την εξέλιξη του αρότρου και του δρεπανιού εξελίχθηκε και το σκαπτικό.
Το σκαπτικό από ξύλο και πέτρα αποτελείτο από ξύλινο στέλεχος μεγάλου μήκους, στην άκρη του οποίου στερεώνονταν μέσα σε μία σχισμή, με φυτικές ίνες ή λωρίδες δερμάτων, ένα κομμάτι πυριτόλιθου σε σχήμα σφήνας με το αιχμηρό του άκρο να προεξέχει. Με την επινόηση των πυροτρυπάνων, στην άκρη του ξύλου γίνονταν τρύπες στις οποίες προσαρμόζονται οι σφήνες του πυριτόλιθου και ασφαλίζονταν είτε με φυτικές ίνες και λωρίδες δέρματος είτε με μικρές ξύλινες σφήνες.

Επιστροφή στην αρχή της σελίδας