Χερόμυλος

Προϊστορική Εποχή

Ο χερόμυλος αποτελεί την αρχαιότερη και απλούστερη επινόηση του ανθρώπου, η οποία τον βοήθησε να μετατρέψει τα δημητριακά σε αλεύρι. Οι μύλοι αυτού του τύπου είναι συνδεδεμένοι με την εμφάνιση και εξάπλωση της γεωργίας, η παρουσία τους επομένως ανάγεται στη νεολιθική περίοδο.
Ο προϊστορικός χερόμυλος ήταν κατασκευασμένος από δύο βαριές, λίθινες πλάκες κυκλικού σχήματος, που τοποθετούνταν κατάλληλα η μία πάνω στην άλλη. Τα πετρώματα από τα οποία προέρχονταν ήταν συνήθως μαγματικά, τραχείτες ή γρανίτες.
Η κατώτερη ακίνητη πλάκα είχε στο κέντρο της έναν ξύλινο άξονα, γύρω από τον οποίο περιστρεφόταν η επάνω, που ήταν τρύπια στο κέντρο της.
Αρχικά η κίνηση της ανώτερης πλάκας γινόταν με τα δύο χέρια, αργότερα όμως τοποθετήθηκε στο κατάλληλο σημείο ένα ξύλινο χερούλι το οποίο διευκόλυνε σημαντικά την κυκλική κίνηση.
Οι κόκκοι του σιταριού ή άλλων καρπών που επρόκειτο να αλεσθούν, τοποθετούνταν στην τρύπα της ανώτερης πλάκας και με την τριβή των εσωτερικών επιφανειών των μυλόλιθων, μετατρέπονταν σε αλεύρι.

Επιστροφή στην αρχή της σελίδας