Προϊστορικοί Χρόνοι

Ο Προϊστορικός Aνθρωπος
Οι απαρχές της Γεωργίας (~10.000 π.Χ.)

Mε τη λήξη της εποχής των παγετώνων, ο κόσμος γνώρισε δραματικές αλλαγές με μακροπρόθεσμες συνέπειες για τις ανθρώπινες κοινότητες. H θερμοκρασία σημείωσε άνοδο, επιτρέποντας την εξάπλωση φυτών και ζώων προς τα βόρεια και οι έρημοι περιορίστηκαν, παραχωρώντας τη θέση τους σε δάση και λιβάδια. Χάρη στη βελτίωση του κλίματος, οι κυνηγοί-συλλέκτες ήταν δυνατόν να μετακινηθούν και να εποικίσουν περιοχές αφιλόξενες μέχρι τότε, να αυξηθούν σημαντικά πληθυσμιακά λόγω της αφθονίας της τροφής και, το σπουδαιότερο, να επινοήσουν νέες μεθόδους ώστε να επωφεληθούν από τους πόρους που προσέφερε ο πλανήτης μας τη μεταπαγετώδη εποχή. Οι πρόγονοί μας της περιόδου αυτής, παρακολουθώντας τον τρόπο γένεσης, ανάπτυξης, καρποφορίας και αναπαραγωγής των φυτών, οδηγήθηκαν στη μεγαλύτερη ανακάλυψη της εποχής, την καλλιέργεια, δηλαδή, της γης.